**„Jaunas kaip Vilnius“ scenos akcentas: LNOBT ir operos žvaigždės pasirodys po atviru dangumi**

**Liepos 25-osios vakarą Vilniaus Vingio parke vyksiančioje šventėje „Jaunas kaip Vilnius“ pagrindinėje scenoje suplanuotas išskirtinis klasikinės muzikos koncertas. Nuo 19 val. ilgametis šventės partneris – Lietuvos nacionalinio operos ir baleto teatro (LNOBT) simfoninis orkestras – kartu su ryškiausiomis Lietuvos operos solistėmis ir solistais atliks gerai žinomas operų arijas bei pristatys netikėtas klasikos interpretacijas.**

**Scena, kuri pažadina bendrystę**

Koncertui diriguosiantis LNOBT dirigentas Ričardas Šumila sako, kad pasirodymas šventėje „Jaunas kaip Vilnius“ jam – ne tik profesinis įvykis, bet ir itin asmeniškas, su Vilniumi susijęs išgyvenimas.

„Man, kaip dabartiniam vilniečiui, šis miesto gimtadienis yra labai artimas. Tai tarsi pabuvimas su miestu, kuris tapo reikšmingesnis net už gimtąjį – čia gyvenu jau ilgiau nei kitur. Man svarbu prisiminti miesto istoriją, pagalvoti, iš kur jis kilo, ką išgyveno per šimtmečius“, – teigia maestro.

R. Šumila „Jaunas kaip Vilnius“ gimtadienio scenoje pasirodys jau ketvirtą kartą. Pasak jo, šis renginys išsiskiria bendrystės atmosfera ir žmonių įvairove – tiek scenoje, tiek parko pievose.

Klasikos programai maestro pasirinko jau publikos pamėgtus kūrinius, bet įtraukė ir naujų, šventiškai nuteikiančių, lengvesnių kūrinių. Tikslios programos jis kol kas neišduoda, bet žada malonių staigmenų.

Kalbėdamas apie Vingio estradą, R. Šumila sako, kad ši vieta jam artima nuo jaunystės: „Esu čia ne kartą buvęs – dar kaip choro dainininkas per dainų šventes. Tą jausmą, kai pirmą kartą pamatai pilną Vingio parką, prisimenu iki šiol. Tai vieta, kuri iškart pažadina lietuviškumo pojūtį. O dabar, grįžtant kaip dirigentui, labiausiai džiugina tai, kaip žmonės čia susiburia – atlikėjai iš skirtingų muzikinių pasaulių, publika, visa atmosfera. Visi kažkaip natūraliai susilieja į vieną šventę.“

**Už aplodismentus stipresnė tyla**

Keturių garsių operos solistų pasirodymai taps klasikos vakaro ašimi. Kaip sako sopranas Viktorija Miškūnaitė, Vilniaus gimtadienis jai yra daugiau nei kalendorinė šventė: „Šį miestą pamilau nuo pat pirmos dienos. Vilnius man visada asocijuojasi su jaunystės gaivalu, laisvės pojūčiu, nauju gyvenimu, nuotykiais, galimybėmis ir atviru pasauliu.“

Kiekvienam atlikėjui toks pasirodymas – ypatinga proga. Baritonas Kostas Smoriginas neslepia – laukia ne tik pasirodymo, bet ir tikro žmogiško ryšio su publika: „Kartais vienas žvilgsnis ar sulaikyta tyla gali būti stipresnė už audringus aplodismentus. Tokios akimirkos vertingiausios.“

Pasak Ievos Prudnikovaitės, Vingio estrada operos solistui – neįprasta scena, bet būtent dėl to ir ypatinga. „Ši vieta Vilniuje tiesiogiai siejasi su žmonių vienybe – tai negali nejaudinti“, – teigia mecosopranas.

Savo ruožtu tenoras Karolis Kašiuba linki žiūrovams ne tik muzikinių emocijų, bet ir šventinio nusiteikimo: „Norėčiau, kad žmonės išeitų patenkinti ir geros nuotaikos. Kad vakaras jiems paliktų gerą įspūdį ir ilgai išliktų atmintyje.“

**Apie „Jaunas kaip Vilnius“**

Klasikinės muzikos koncertas po atviru dangumi – šventės „Jaunas kaip Vilnius“ vakaro programos akcentas. „Šis koncertas Vingio parko estradoje – tai kvietimas visiems vilniečiams ir miesto svečiams patirti, kokia įvairiapusė, atvira ir muzika alsuojanti yra mūsų sostinė“, – sako „Go Vilnius“ komunikacijos vadovė Eglė Girdzijauskaitė.

Netrukus po klasikos scenoje pasirodys ir žinomi Lietuvos atlikėjai, o visą dieną parke veiks kūrybinės erdvės, edukacijos, interaktyvios pramogos visai šeimai. Be to, nuo vidurdienio Jaunimo scenoje organizuojamos vertingos diskusijos, o popiet prasidės ir gyvi kylančių muzikos vardų pasirodymai.

Šventė kviečia susitikti liepos 25 d. Vilniaus 702-ojo gimtadienio proga. „Jaunas kaip Vilnius“ – tai jau tradicija tapęs sostinės vasaros koncertas, skirtas visiems vilniečiams ir miesto svečiams. Renginys nemokamas, atviras visiems ir kviečiantis švęsti miesto gimtadienį šiuolaikiškai: per muziką, bendrystę ir įkvėpimą. Daugiau apie šventės programą:[**https://www.govilnius.lt/702**](https://www.govilnius.lt/702)